**TARJOUSPYYNTÖ VALMISTAVAN PK-TEOLLISUUDEN KANSAINVÄLISTYMINEN – FOKUKSENA POHJOISMAAT JA BALTIA**

1. **Tausta ja tarkoitus:**

Tampereen seudun ja muun Suomen valmistava pk-teollisuus mahdollistaa monen Suomessa toimivan isomman (ja kansainvälisen) yrityksen kasvun ja menestyksen. Lisäksi paikallisilla pk-yrityksillä on merkittävä rooli osana kansallista huoltovarmuutta ja geopoliittisesti tärkeää omavaraisuutta. Tällä yritysjoukolla on kuitenkin varsin rajalliset kasvun mahdollisuudet, kun ajatellaan yrityksille potentiaalisia kansainvälisiä markkinoita.

Tässä toimenpiteessä ja hankinnassa tavoitellaan erityisesti Tampereen seudun sekä mahdollisesti myös joidenkin muiden SIXNET ([www.six.fi/sixnet](http://www.six.fi/sixnet)) teollisuusseutujen valmistavan teollisuuden pk -yrityksiä, jotka haluavat kasvaa ja kansainvälistyä. Business Tampere ja SIXNET kumppanit tukevat yritysten rekrytointia tilaisuuksiin yhdessä valitun toimittajan kanssa.

Suomen lähialueilla, Pohjoismaissa ja Baltiassa on isojen päämies- ja hankintaa tekevien yritysten verkostoja, jotka voivat mahdollistaa paikallisten valmistavien yritystemme kasvun yhteistyön kautta. Tahtotila on pyrkiä valmistelemaan ja kasvattamaan yritysten kansainvälistymisaktiviteetteja niin että seudun alihankinta-, komponentti- ja teknologiakumppanuusverkostoa voidaan tehdä tehokkaammin tunnetuiksi Suomen lähialueilla. Tavoitteena on synnyttää seudun yrityksille uutta liiketoimintaa Pohjoismaihin ja Balttiaan.

1. **Hankintamenettely:**

Kyseessä on EU-kynnysarvon ja kansallisen kynnysarvon alittavan palvelun hankinta eli ns. pienhankinta, johon ei sovelleta voimassa olevan hankintalain (1397/2016) säännöksiä.

Hankinnan kokonaishinta on enimmillään **25 000 euroa (+ALV).** Tämän ylittäviä tarjouksia ei oteta huomioon. Tarjoaja voi tarjota koko pakettia tai vaihtoehtoisesti vain kohtia 1) ja 2) tai vain kohtaa 3).

Tilaaja valitsee yhden kohdassa 4 asetetut Soveltuvuusvaatimukset täyttävän tarjoajan (jatkossa Palveluntuottaja) tuottamaan hankinnan kohteena olevaa palvelua perustuen kohdan 6 Valinta- ja vertailuperusteet mukaisesti. Tarjous hylätään, jos tarjouspyynnössä esitetyt vaatimukset eivät täyty tai tarjous ei muilta osin vastaa tarjouspyyntöä tai jos tarjous saapuu myöhästyneenä. Tilaaja pidättää itsellään oikeuden olla suorittamatta hankintaa.

Hankintalain 135 § mukaisesti hankintaoikaisua sovelletaan myös sellaisen hankintayksikön päätöksen tai muun hankintamenettelyssä tehdyn ratkaisun korjaamiseen, johon ei muutoin sovelleta hankintalakia. Tässä tarjouspyynnössä sovelletaan hankintaoikaisua oheisesti; hankintapäätöksestä on oikeus jättää valitus, valitusaika on 2 viikkoa.

Tarjouspyyntö on julkaistu Business Tampere Oy:n internet-sivustolla <https://businesstampere.com/fi/tietoa-meista/tarjouspyynnot/>

Hankintapäätös tullaan viestimään kaikille tarjouskilpailuun osallistuneille.

1. **TOIMEKSIANTO: Mitä hankinnalla halutaan saada aikaan:**
2. **Kansainvälistymistilaisuus / -tilaisuudet pk-yritysten aktivointiin (tavoite: 40-60 osallistujaa)**
	* Sisältöesimerkki (*huom! ei rajoittava*)
		+ Miksi kansainvälistyä juuri nyt?
		+ Globaalit trendit ja mahdollisuudet suomalaisille yrityksille
		+ Esimerkkejä onnistuneista kansainvälistymistarinoista
		+ Miten aloittaa kansainvälistyminen?
		+ Markkinatutkimus, kumppanit, rahoitus
		+ Virheet, joita kannattaa välttää
		+ Kohdemarkkinan valinta ja analyysi
		+ Työkaluja ja menetelmiä markkinavalintaan
		+ Rahoitus ja tuki kansainvälistymiseen
		+ Digitaaliset työkalut ja kanavat kansainvälisessä kasvussa
3. **Kansainvälistymistyöpajat pk-yritysryhmille (kaksi toisiaan täydentävää työpajaa) (tavoite: 5-20 osallistujaa)**
	* Sisältöesimerkki (*huom! ei rajoittava*)
		+ **1. työpaja: Kansainvälistymisstrategian rakentaminen (fokuksena Pohjoismaat ja Baltia)**
			- Oman yrityksen valmiuksien arviointi
				* SWOT kansainvälistymisen näkökulmasta
				* Resurssit, osaaminen, kilpailuedut
			- Kohdemarkkinan valinta ja markkinatiedon hyödyntäminen
				* Työkaluja ja tietolähteitä
				* Harjoitus: markkinamahdollisuuksien kartoitus
			- Kansainvälistymispolun suunnittelu
				* Jakelukanavat, kumppanit, toimintamallit
				* Harjoitus: strategian luonnostelu
			- Yhteenveto ja seuraavat askeleet
				* Osallistujat esittelevät suunnitelmansa lyhyesti
				* Palautetta ja sparrausta
		+ **2. työpaja: Kansainvälisen myynnin ja markkinoinnin työkalut (fokuksena Pohjoismaat ja Baltia)**
			- Kansainvälisen asiakashankinnan kanavat
				* LinkedIn, B2B-alustat, messut, agentit
				* Harjoitus: asiakasprofiilin ja kanavastrategian määrittely
			- Digitaalinen markkinointi globaalisti
				* Kieliversiot, kulttuurierot, hakukoneet
				* Harjoitus: kampanjaesimerkki valitulle markkinalle
			- Myyntiprosessi ja neuvottelukulttuurit
				* Miten myyntiprosessi eroaa eri maissa?
				* Harjoitus: myyntitilanne roolipelinä
			- Yhteenveto ja työkalupakki mukaan
				* Kooste opituista asioista
				* Materiaalit ja jatkokehityksen tuki
4. **Matkaohjelman rakentaminen: Elmia Subcontractor 2025 (tavoite: 4-10 osallistujaa)**
	* Kolmipäiväisen messu- ja vierailuohjelman rakentaminen Elmia Subcontractor -messuille Jönköpingiin, Ruotsiin 11.–13.11.2025. Matka on suunniteltu valmistavan teollisuuden pk-yrityksille.
	* Matkan tavoite
		+ Tutustua Pohjois-Euroopan merkittävään alihankintateollisuuden messutapahtumaan ja muutamaan Ruotsissa toimivaan yritykseen
		+ Saada asiakasliidejä sekä verkostoitua kansainvälisten toimijoiden kanssa
		+ Saada inspiraatiota ja tietoa uusista teknologioista, materiaaleista ja liiketoimintamalleista
	* Delegaatiovierailulle lähtijöiden kanssa viestintä ja kommunikointi ennen, tapahtuman aikana ja jälkeen vierailun
	* Ohjelman järjestelyt ja logistiikan sopiminen (tilaaja hoitaa paikalliseen logistiikkaan mahdollisesti liittyvät kustannukset erikseen)
	* Vierailun agendan käytännön järjestelyt ja ohjelman sopimiset
5. **Soveltuvuusvaatimukset:**

Tähän hankintaan sovelletaan Lakia tilaajan selvitysvelvollisuudesta ja vastuusta ulkopuolista työvoimaa käytettäessä 1233/2006.

Palveluntuottajan on oltava rekisteröity kaupparekisteriin/ammatti- tai elinkeinorekisteriin sijoittautumismaansa lainsäädännön mukaisesti ja kuulua ennakkoperintärekisteriin. Palveluntuottaja on huolehtinut verojen, sosiaaliturvamaksujen ja eläkevakuutusmaksujen maksamisesta. Tarjoajan tulee järjestää työ- ja ammattitautilain (459/2015) 3 §:n mukainen vakuutus työntekijöilleen.

Mikäli kilpailutettavaan palveluun sisältyy henkilötietojen käsittelyä, palveluntuottajan on noudatettava hyvää henkilötietojen käsittelytapaa sekä täytettävä EU:n tietosuoja-asetuksen vaatimukset.

Palveluntuottaja, jolla ei voida katsoa olevan teknisiä, taloudellisia tai muita edellytyksiä hankinnan toteuttamiseksi tai joka on laiminlyönyt verojen tai lakisääteisten sosiaalimaksujen suorittamisen Suomessa tai siinä maassa, jossa Palveluntuottajan päätoimipaikka sijaitsee, voidaan sulkea pois tarjouskilpailusta.

Edellä mainitun lisäksi poissulkemisperusteiden osalta Tilaaja noudattaa hankintalain (1397/2016) 80 § ja 81 §. Tarjouksen jättäessään Palveluntuottaja vakuuttaa, että sitä ei rasita mikään kyseessä olevan lain pykälissä mainituista poissulkemisperusteista.

Tarjouskilpailun voittanutta voidaan pyytää toimittamaan seuraavia todistuksia (milloin kyseessä on tilaajan selvitysvelvollisuudesta ja vastuusta ulkopuolista työvoimaa käytettäessä säädetyssä laissa 1233/2006 tarkoitetusta työvoiman vuokrauksesta tai alihankinnasta, on kyseiset todistukset aina toimitettava):

- Veroviranomaisen todistus verojen maksamisesta.

- Työeläkekassan ja/tai vakuutusyhtiön todistus eläkevakuutuksen ottamisesta ja eläkevakuutusmaksujen suorittamisesta.

- Kaupparekisteriote tai muu ammatti-/elinkeinorekisteriote.

- Tieto työhön sovellettavasta työehtosopimuksesta tai selvitys keskeisistä työehdoista.

- Tieto kuinka työntekijöiden lakisääteinen työterveyshuolto on järjestetty (työterveyshuoltoyrityksen nimi).

Vaaditut todistukset eivät saa olla kolmea (3) kuukautta vanhempia tarjouksen viimeisestä jättöpäivästä laskettuna. Vaaditut todistukset voi antaa myös Luotettava kumppani -raportilla. Tilaaja suosittelee Tilaajavastuu.fi -palveluun kuulumista.

Palveluntuottajan tulee toimittaa tarjouksensa liitteenä vastuullisuuslomake täytettynä. Lomakepohja on tämän tarjouspyynnön liitteenä. Jos Palveluntuottaja on toimittanut lomakkeen jo aiemman tarjouspyynnön liitteenä, lomaketta ei tarvitse toimittaa uudelleen, mikäli tiedot eivät ole muuttuneet. Vastuullisuuslomakkeen tiedot eivät vaikuta valintaan.

Yllä mainitut vaatimukset ja selvitykset koskevat myös valitun Palveluntuottajan tarjouksessaan ilmoittamia alihankkijoita.

Palveluntuottajan tulee ilmoittaa tarjouksessaan yhteyshenkilön nimi ja sähköpostiosoite, jolta voi kysyä lisätietoa tarjouksesta sekä sähköpostiosoite, johon hankintapäätös lähetetään kilpailutuksen ja tarjousvertailun jälkeen.

Tilaaja voi käyttää kelpoisuuden selvittämiseen kaupallisia palveluita, kuten esimerkiksi Asiakastieto Oy:n palvelut.

1. **Sopimuskausi ja sopimusehdot:**
* Hankintasopimuksen allekirjoittaminen

Valitun Palveluntuottajan kanssa tehdään kirjallinen sopimus. Sopimusluonnos on tarjouspyynnön liitteenä. Sopimuskausi alkaa hankintasopimuksen allekirjoituksen jälkeen. Sopimus on voimassa **31.12.2025** saakka.

Tilaaja edellyttää sopimuskauden aikana järjestettäväksi Tilaajan pyynnöstä sekä väliraportointi- että loppu-raportointitilaisuuden. Lopullinen tarkennettu toimintasuunnitelma sovitaan valitun Palveluntuottajan kanssa sopimuksen teon yhteydessä. Jos Tilaaja ja valittu Palveluntuottaja eivät saavuta riittävää yhteisymmärrystä sopimuksen muodostamiseksi, Tilaaja voi jatkaa sopimusneuvotteluja kilpailutuksessa seuraavaksi parhaan tarjouksen tehneen Palveluntuottajan kanssa tai suorittaa uuden kilpailutuksen.

* Sopimusehdot

Jos Palveluntuottajan rahoitukseen liittyy erityisiä hankkeen toimintaan vaikuttavia ehtoja, nämä tarkentuvat toimeksiantosopimuksessa. Tarjouksen tekemällä Palveluntuottaja hyväksyy, että rahoitukseen voi liittyä erityisiä ehtoja, jotka tarkentuvat toimeksiantosopimusta laadittaessa. Palveluntuottaja sitoutuu tarjouksen jättämällä sopimusluonnoksessa oleviin ehtoihin.

* Laskutus- ja maksuehdot

Tilattava työ maksetaan laskua vastaan sopimuksen mukaan, 1-3 erässä.

Laskutus-, toimitus- tai muita lisiä, tai matkakuluja tai päivärahoja ei hyväksytä. Laskutuksen pitää tapahtua verkkolaskutuksena. Palveluntuottaja laskuttaa Tilaajaa verkkolaskulla, josta selviää tehdyt toimenpiteet ja tekijät. Verkkolasku erääntyy maksettavaksi 21 päivän kuluttua hyväksyttävän laskun päiväyksestä.

Tarkemmat ehdot on kuvattu sopimusluonnoksella.

1. **Valinta- ja vertailuperusteet:**
* Hinta

Hinnan tulee sisältää kaikki palvelun suorittamisesta johtuvat kustannukset, mukaan lukien matka-, majoitus-, päiväraha- ja muut vastaavat kustannukset (ks. kohta 5.3.). Tilaaja vastaa tapahtumien tila- ja tarjoilujärjestelyistä. Lisälaskutusta ei hyväksytä.

Vertailussa halvin tarjous saa 5 hintapistettä ja kallein 1 hintapistettä. Saman hinnan tarjonneet saavat yhtä paljon hintapisteitä. Maksimipistemäärä hinnasta on 5 pistettä.

* Laatu

Laatua vertaillaan ja pisteytetään seuraavien tekijöiden perusteella:

- tarjouksen sisällöllinen laatu ja työn toteuttamisen suunnitelmallisuus (1-5 pistettä)

- palveluntuottajan kokemus aihealueesta ja vastaavanlaisista toimeksiannoista. Erityisen tärkeää on osoittaa, että palveluntuottajalla on vahvat ja relevantit verkostot (1-5 pistettä).

- työn toteuttamiseen osallistuvien henkilöiden osaaminen toimeksiannon teemoista (1-5 pistettä)

Jokaisen kohdan (3 kohtaa) pisteet lasketaan yhteen, jolloin saadaan tarjouksen lopulliset laatupisteet. Maksimipistemäärä laadusta on 15 pistettä.

* Pisteet yhteensä

Lopuksi lopulliset hinta- ja laatupisteet lasketaan yhteen. Eniten yhteispisteitä saanut tarjous voittaa tarjouskilpailun. Enimmäispistemäärä on 20 pistettä.

Tarjous tulee laatia siten, että edellä mainitut seikat käyvät ilmi tarjouksesta. Mikäli jokin arvioitava kohta ei selviä tarjouksesta, saa Palveluntuottaja tästä kohdasta 0 pistettä.

1. **Luottamuksellisuus:**

Hankinta-asiakirjat ovat asiakirjojen julkisuutta koskevan lainsäädännön mukaan pääsääntöisesti julkisia. Asianosaisella on oikeus saada tieto hankintapäätöksen tekemisen jälkeen kaikista hankinta-asiakirjoista lukuun ottamatta salassa pidettäviä tietoja. Tällaisia ovat muun muassa toisen Palveluntuottajan liike- tai ammattisalaisuutta koskevat tiedot lukuun ottamatta hintaa ja sen muodostumista koskevaa tietoa.

Tarjoukset on pyrittävä laatimaan siten, etteivät ne sisällä liikesalaisuuksia. Jos liikesalaisuuksien sisällyttäminen tarjoukseen on välttämätöntä, siitä on tarjouksessa erikseen mainittava. Tarjoukseen tulee merkitä selkeästi salattavat liitteet ja tiedot.

1. **Tarjouksen jättäminen:**

Tarjouksen voi tehdä joko yhteen, kahteen tai kaikkiin kolmeen listatuista kohdista.

* Toimitettavat asiakirjat

Tarjouksen on oltava sisällöltään tarjouspyynnön mukainen ja sisällettävä kaikki pyydetyt tiedot. Tarjous ja tarjouspyynnön liitteenä olevat asiakirjat annetaan suomen kielellä.

Tarjous tulee rakentaa kahdelle erilliselle tarjousdokumentille. Dokumentit tulee olla PDF-tiedostomuodossa.

Dokumentista yksi (1) tulee käydä ilmi tarjoajan nimi, y-tunnus ja yhteyshenkilö, jolta voi kysyä lisätietoa tarjouksesta sekä yhteyshenkilö, jolle hankintapäätös voidaan lähettää tiedoksi. Lisäksi dokumentilta yksi (1) on käytävä ilmi palvelun tarjottu arvonlisäveroton hinta sisältäen kaikki työstä aiheutuvat kustannukset.

Dokumentissa kaksi (2) tulee kuvata laadunarvioinnissa huomioitavat asiat (luvussa 6.2 mainitut kolme kohtaa). Lomakkeella tarjoajan tulee nimetä henkilö/henkilöt palvelun toteuttamiseen ja heidän työosuutensa prosentteina kokonaisosuuden ollessa 100 %. Nimettyjä henkilöitä voidaan vaihtaa sopimusluonnoksessa mainitulla tavalla.

Tarjous tulee lähettää sähköpostin liitteenä seuraavissa kohdissa mainitun mukaisesti.

* Tarjousten määräaika ja toimitusosoite

Tarjous tulee toimittaa viimeistään **18.8.2025 kello 12.00 mennessä**.

Tarjous toimitetaan allekirjoitettuna sähköisesti osoitteeseen jouni.myllymaki@businesstampere.com.

Sähköpostin otsikkokentässä on ehdottomasti oltava merkintä ”Tarjous: Valmistavan teollisuuden kansainvälistyminen”.

* Tarjouksen voimassaolo

Tarjouksen tulee olla voimassa yhden kuukauden tarjousten viimeisestä jättöpäivästä.

* Lisätiedot

Mahdollisia tarjouksen laadintaan liittyviä kysymyksiä voi esittää **11.8.2025 mennessä** sähköpostitse osoitteella jouni.myllymaki@businesstampere.com. Sähköpostin otsikkona tulee olla ”Lisätietopyyntö: Tarjous: Valmistavan teollisuuden kansainvälistyminen”.

Saapuneet kysymykset ja vastaukset toimitetaan Business Tampere Oy:n internetsivustolla <https://businesstampere.com/fi/tietoa-meista/tarjouspyynnot/>. Tarjoajien tasapuolisen kohtelun vuoksi vastaamme tarjouspyyntöön liittyviin kysymyksiin ainoastaan kootusti edellä mainitulla tavalla.

Jouni Myllymäki

Asiakkuusvastaava

Tampereen kaupunkiseudun elinkeino- ja kehitysyhtiö Business Tampere Oy

**LIITTEET:**

Sopimusluonnos

Vastuullisuuslomake

Henkilötietojen käsittelyn ehdot